‘Classics’ in Sun Arena is dawerende sukses | Netwerk24
Deur Terésa Coetzee 21 Julie 2019 20:00
Demi Lee Moore in ’n Game of Thrones-toneel terwyl sy Celine Dion se “All Coming Back To Me” in Saterdagaand se Classics-vertoning in die Sun Arena sing. Foto: Ruben Roos
Corlea Botha het behoorlik saam met Tarryn Lamb en Monique Steyn gesmeul met hul weergawe van “Sway”. Foto: Ruben Roos
Die verhoogkunstenaar Jonathan Roxmouth was ’n welkome nuwe gesig in vanjaar se Classics. Foto: Ruben Roos
Siki Jo-An het die hele Sun Arena aan die kliek gehad met haar weergawe van Miriam Makeba se “Click Song”. Foto: Ruben Roos
Konsertgangers was beslis nie teleurgesteld in die byna drie uur lange vertoning, waarin van die grootste treffers van alle tye deur ons land se beste stemme gesing is nie.
Die konsert het met mening afgeskop toe ’n stoomtrein op die verhoog ry met The Greatest Showman se “The Greatest Show” en vandaar het die poppe behoorlik gedans.
Demi-Lee Moore het Celine Dion se treffer “All Coming Back To Me” gesing terwyl Corlea Botha, Monique Steyn en Tarrryn Lamb die gehoor met hul smeulende weergawe van “Sway” gaande gehad het. Die een so sexy soos die ander.
Timothy Moloi het “Cry Me a River” uitstekend vertolk en Ruan van Touch of Class en Tarryn Lamb het die treffer “Shallow” amper beter as Lady Gaga en Bradley Cooper self gesing.
Die gehoor het trane afgevee met Elvis Blue se huldeblyk aan Johnny Clegg toe hy “African Sky” saam met Clegg se saksofoonspeler van die afgelope 20 jaar, Brendon Ross, gesing het en ’n groot verrassing was toe die The Voice SA se top-drie-sanger Siki Jo-An op die verhoog stap en haar weergawe van die Miriam Makeba-treffer the “Click Song” sing.
Tarryn Lamb en Touch of Class se Ruan terwyl hulle “Shallow” sing. Foto: Ruben Roos
Die jong Amira het ’n Sound of Music-keurspel gesing en Corlea Botha het die verhoog aan die brand gehad met haar weergawe van Annie Lennox se “Stay with Me”.
Die internasionaal bekroonde Jonathan Roxmouth se weergawe van Andrew Lloyd Webber se “Music of the Night” was briljant en hy het ’n nuwe geur tot Classics gevoeg, terwyl ou gunstelinge soos Kevin Leo en Jannie Moolman ook weer eens groot aftrek gekry het.
Meer oor: Tarryn Lamb | Demi Lee Moore | Corlea Botha | Classics